ORDE do 12 de decembro de 2007 pola que se establecen as medidas necesarias para a aplicación na Comunidade Autónoma de Galicia do programa de abandono total ou parcial da produción leiteira para o período 2007-2008.
CONSELLERÍA DO MEDIO RURAL — III. OUTRAS DISPOSICIÓNS — 14/12/2007

Os programas de abandono indemnizado da produción leiteira están concibidos co fin de serviren de elemento de reordenación do sector leiteiro, destinado principalmente a unha serie de explotacións, na súa maioría de pequena dimensión, que, á vista das súas dificultades de competitividade futura no novo escenario de globalización e modelo europeo de produción, decidiron apartarse da produción de leite de forma total ou parcial.
Nesta perspectiva, no Real decreto 347/2003, do 21 de marzo, modificado polo Real decreto 1540/2006, establécense, entre outras medidas, no seu capítulo II, sección 1ª, programas estatais de abandono total e parcial.
Con base neste Real decreto 347/2003 o MAPA publicou a Orde APA/3541/2007, do 3 de decembro de 2007, pola que se convoca e se completan as bases reguladoras contidas no capítulo II do devandito real decreto para a campaña 2007/2008.
As cantidades totais de cota liberadas mediante este programa de abandono serán asignadas aos gandeiros a través dos instrumentos de asignación de cotas previstos no Real decreto 347/2003, do 21 de marzo, ou que poidan integrarse nel, como o denominado «Banco nacional coordinado de cotas lácteas», que consistirá nun sistema público de adquisicións de cota en coordinación coas comunidades autónomas.
A tramitación, así como a resolución relativa ao cumprimento dos requisitos necesarios para a percepción da indemnización, corresponderalle aos órganos competentes da Administración autonómica respectiva, en función da comunidade autónoma onde estean situadas as explotacións, polo que, a través desta orde, cómpre determinar os órganos competentes e o procedemento de tramitación con base no establecido na normativa interna de distribución de competencias.
A convocatoria do ministerio establece que o financiamento das axudas correspondentes a este abandono se efectuará con cargo ao concepto orzamentario «Plan de ordenación e competitividade do sector lácteo» dos orzamentos xerais do Estado para 2007 e 2008. A contía total máxima das indemnizacións outorgables non poderá superar este límite dos créditos dispoñibles.
Ao abeiro do disposto no Decreto 562/2005, do 1 de decembro, polo que se establece a estrutura orgánica da Consellería do Medio Rural, correspóndelle á Dirección Xeral de Estruturas e Infraestruturas Agrarias da Consellería do Medio Rural a xestión das cantidades de referencia de leite das explotacións situadas en Galicia.
Polo tanto, de acordo co disposto no artigo 30.I.3 do Estatuto de autonomía de Galicia, e no uso das facultades que me confire a Lei 1/1983, do 22 de xaneiro, reguladora da Xunta e da súa Presidencia, así como o Decreto 562/2005, do 1 de decembro, polo que se establece a estrutura orgánica da Consellería do Medio Rural.
DISPOÑO:
Artigo 1º.-Obxecto e ámbito.
1. O obxecto desta orde é establecer o procedemento para a solicitude, tramitación e resolución das solicitudes presentadas ao abeiro do programa de abandono total ou parcial da produción láctea, na Comunidade Autónoma de Galicia, para o período 2007/2008, segundo o disposto no Real decreto 347/2003, modificado polo Real decreto 1540/2006, e Orde APA/3541/2007, do 3 de decembro de 2007.
2. O abandono afectará a totalidade ou unha parte da produción leiteira e o produtor deberá comprometerse na solicitude a facelo efectivo e demostralo antes do 1 de abril de 2008.
Sen prexuízo do establecido no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, sobre emenda da solicitude, o órgano competente da comunidade autónoma indicará aos interesados se a súa solicitude cumpre ou non os requisitos establecidos nesta orde, con anterioridade á finalización do prazo en que o abandono se debe facer efectivo.
Artigo 2º.-Requisitos dos solicitantes.
1. De acordo co establecido no artigo 8 do citado real decreto, poderán acollerse a esta indemnización os produtores que desexen abandonar a totalidade ou parte da cantidade de referencia que tiveren asignada o 1 de abril de 2007.
A indemnización concederase pola cota láctea individual, tanto de entregas a compradores como de venda directa, excluída a recibida gratuitamente da reserva nacional.
2. Os solicitantes non deben ter tramitado durante o mesmo período cesións temporais, transferencias nin transvases de cota.
3. Os gandeiros solicitantes deben estar libres de compromisos derivados de calquera axuda que perciban ou teñan percibido destinada á explotación leiteira, de entre as contempladas no Real decreto 204/1996, do 9 de febreiro, sobre melloras estruturais e modernización das explotacións agrarias, ou no Real decreto 613/2001, do 8 de xuño, para a mellora e modernización das estruturas de produción das explotacións agrarias.
4. Os gandeiros que recibisen cotas procedentes da reserva nacional poderán solicitar o abandono da súa produción aínda que as ditas cantidades de referencia non serán indemnizadas e se reincorporarán á dita reserva.
5. Os beneficiarios da convocatoria do Fondo nacional coordinado de cotas lácteas regulada no capítulo II do Real decreto 620/2005, do 27 de maio, polo que se aproba o Plan de reestruturación do sector produtor lácteo, non serán indemnizadas por ningunha das cotas asignadas nesa convocatoria do fondo, incluída a adquirida logo de pagamento, tal e como se establece no artigo 6.4º do dito real decreto, salvo que concorran e queden debidamente xustificados os casos de forza maior e excepcionais a que se refiren as alíneas l) e m) do artigo 2 do Real decreto 347/2003, do 21 de marzo.
6. Os gandeiros que non entregasen leite ou produtos lácteos a compradores ou que non os vendesen directamente no período comprendido entre o 1 de abril de 2006 e o 31 de marzo de 2007 non poderán acollerse ao presente plan.
7. A concesión da indemnización aos gandeiros solicitantes do abandono parcial estará supeditada ao cumprimento das seguintes condicións:
a) Non se permitirá o abandono parcial a aqueles produtores que tivesen unha cota total asignada inferior a 50.001 quilogramos.
b) Os produtores con cota total asignada entre 50.001 e 100.000 quilogramos, deberán reter, polo menos, unha cota de 50.000 quilogramos despois do abandono.
c) Os produtores con cota total asignada superior a 100.000 quilogramos deberán reter, polo menos, o 50 por cento dela despois do abandono.
d) En todo caso, deberase abandonar unha cantidade mínima igual ou superior ao 30 por cento da súa cantidade total asignada.
e) Para o cómputo das cantidades e porcentaxes anteriores considerarase, en primeiro lugar, a cota asignada ao produtor que tivese natureza de reserva nacional.
f) O interesado deberá presentar unha declaración xurada de que abandona a cota indicada por el, conforme o disposto no artigo 1º.2. desta orde, antes do 1 de abril de 2008.
Artigo 3º.-Presentación de solicitudes e prazo.
1. Os gandeiros interesados que teñan a explotación leiteira situada na Comunidade Autónoma de Galicia poderán presentar as solicitudes para se acolleren aos beneficios establecidos nesta orde nas delegacións provinciais desta consellería ou, preferentemente, na oficina agraria comarcal que corresponda á súa explotación. Así mesmo, poderán presentarse as devanditas solicitudes en calquera das oficinas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes, formalizadas no modelo de impreso que se xunta como anexo a esta orde, dirixiranse ao conselleiro do Medio Rural. O prazo de presentación será de vinte días naturais seguintes ao da entrada en vigor da Orde APA/3541/2007, do 3 de decembro (BOE nº 291, do 5 de decembro).
Artigo 4º.-Documentación.
Para acreditar o cumprimento dos requisitos exixidos, xunto coa solicitude deberase presentar a seguinte documentación:
a) En todo caso:
-Fotocopia do DNI ou CIF do titular da cota.
-Certificación da entidade financeira en que desexa domiciliar o aboamento da indemnización, con indicación do código-conta-cliente.
b) No caso de persoas xurídicas, fotocopia do poder acreditativo da representación.
c) Cando se aleguen causas de forza maior ou excepcionais, deberá acreditar documentación xustificativa.
Artigo 5º.-Tramitación, concesión e recursos.
1. A tramitación dos expedientes corresponderalle á Dirección Xeral de Estruturas e Infraestruturas Agrarias. Os servizos provinciais de Explotacións Agrarias comprobarán a documentación e emitirán un informe para á súa remisión, a través do delegado provincial, á Dirección Xeral de Estruturas e Infraestruturas Agrarias.
Conforme o establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude de subvención non reúne os requisitos exixidos nesta orde para cada caso concreto, o solicitante será requirido para que nun prazo de dez días, contados a partir do día seguinte á recepción do devandito requirimento, rectifique a falta ou achegue os documentos preceptivos, con indicación de que, se non o fixer, se terá por desistido da súa petición, tras a resolución que deberá ser ditada nos termos do artigo 42 da citada lei.
2. A Dirección Xeral de Estruturas e Infraestruturas Agrarias indicará aos interesados se a súa solicitude cumpre ou non os requisitos establecidos nesta orde, con anterioridade á finalización do prazo en que o abandono se debe facer efectivo.
3. A Dirección Xeral de Estruturas e Infraestruturas Agrarias proporá ao conselleiro do Medio Rural a resolución das solicitudes no prazo de seis meses.
4. A devandita resolución para a percepción da indemnización notificarase ao interesado de conformidade co disposto no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de que o solicitante non recibise a oportuna notificación, entenderase desestimada por silencio administrativo a súa solicitude de conformidade co disposto no artigo 2 da Lei 6/2001, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
5. Contra as resolucións que en aplicación desta orde dite o conselleiro do Medio Rural poderanse interpoñer os recursos contemplados no artigo 10º desta orde.
6. De acordo co artigo 10 do Real decreto 347/2003 non se poderá recuperar a cota unha vez que se resolva favorablemente a solicitude de abandono polo conselleiro do Medio Rural.
7. Para poder percibir a axuda, o beneficiario deberá acreditar que se encontra ao día nas súas obrigas coa Axencia Estatal de Administración Tributaria, coa Tesouraría Xeral da Seguridade Social e que non ten pendente de pagamento débeda ningunha, por ningún concepto, coa Administración pública da Comunidade Autónoma. De conformidade co previsto no artigo 20.3º da Lei 9/2007, do 25 de xuño, de subvencións de Galicia, e artigo 43 da Lei 14/2006, do 29 de decembro, de orzamentos xerais da Comunidade Autónoma para o ano 2007, a presentación das solicitudes comportará a autorización ao órgano xestor para solicitar as certificacións que deban emitir a Axencia Estatal da Administración Tributaria (AEAT), a Tesouraría Xeral da Seguridade Social e a Consellería de Economía e Facenda da Xunta de Galicia.
Quedan exentos desta acreditación os beneficiarios cuxo importe da axuda sexa inferior a 1.500 euros segundo o artigo 41 da Lei 14/2006, do 29 de decembro, de orzamentos xerais da Comunidade Autónoma.
8. O incumprimento dos compromisos de abandono suporá o reintegro das cantidades percibidas coa exixencia do xuro de demora desde o pagamento da indemnización, con permanencia na reserva estatal da cota abandonada.
Artigo 6º.-Importe.
De acordo co establecido no artigo da Orde APA/3541/2007, establécese unha única contía de indemnización de 0,19 euros por quilogramo de cota indemnizable.
Artigo. 7º.-Incompatibilidade con outras indemnizacións.
A indemnización regulada nesta orde é incompatible con outras subvencións, axudas, ingresos ou recursos para a mesma finalidade, procedentes de calquera administración ou entes públicos ou privados.
Artigo 8º.-Acreditación dos compromisos e pagamento da indemnización.
1. O abandono afectará a totalidade ou parte da produción leiteira e o produtor deberá facelo efectivo antes do 1 de abril de 2008; deberán acreditar debidamente o cumprimento do seguinte:
1.1. Abandono total da produción leiteira.
a) Que deixaron de comercializar leite e/ou produtos lácteos e a data efectiva da última entrega ou venda directa, de acordo cos modelos que se xuntan como anexos II e III desta orde.
1.2. Abandono parcial da produción leiteira.
a) Certificado das entregas de leite e/ou produtos lácteos ou declaración do produtor das vendas directas, de acordo cos modelos que se xuntan como anexos IV e V desta orde.
b) Declaración xurada de que abandona a cota indicada por el na solicitude, de acordo co modelo que se xunta como anexo VI desta orde.
2. Os documentos xustificativos a que se refiren as dúas alíneas anteriores, presentaranse nas oficinas indicadas no artigo 3º.1 desta orde.
Os servizos provinciais de Explotacións Agrarias elevaranlle, a través da respectiva delegación provincial da Consellería do Medio Rural, un informe á Dirección Xeral de Estruturas e Infraestruturas Agrarias, sobre os solicitantes das axudas que presentaron a dita documentación xustificativa.
3. Unha vez acreditado o cumprimento dos requisitos, a Consellería do Medio Rural ditará resolución e procederá aos trámites necesarios para indemnización ao produtor nun único pagamento.
Artigo 9º.-Financiamento.
1. O financiamento da indemnización por abandono da produción leiteira realizarase a través da aplicación orzamentaria de gastos da Consellería do Medio Rural 11.02.712B 771.0, na cal existe crédito orzamentario adecuado polo importe de 100.000 .
2. Esta cantidade incrementarase coa que lle corresponda a esta comunidade autónoma unha vez determinada a súa porcentaxe de participación na cantidade máxima establecida para todo o Estado no programa de abandono segundo o disposto na Orde APA/3541/2007, do 3 de decembro.
Artigo 10º.-Deber de información.
Ademais da documentación complementaria que, durante a tramitación do procedemento, lle poidan exixir os órganos competentes da Dirección Xeral de Estruturas e Infraestruturas Agrarias, o gandeiro ten a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control.
Artigo 11º.-Recursos administrativos.
As resolucións expresas ou presuntas dos expedientes tramitados en aplicación desta orde esgotan a vía administrativa e contra elas cabe interpor os seguintes recursos:
1. Potestativamente, recurso de reposición ante o conselleiro do Medio Rural, no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa.
Disposicións adicionais
Primeira.-Supletoriedade de normas.
En todo o non previsto nesta orde observarase o establecido no R.D. 347/2003, do 21 de marzo, polo que se regula o sistema de xestión da cota láctea, e nos R.D. 313/2005, do 18 de marzo e 1540/2006, do 15 de decembro, que modifican o anterior, Orde APA/3541/2007, do 3 de decembro, pola que se regula e convoca o programa nacional de abandono da produción láctea para o período 2007/2008.
Segunda.-Autorización para tratamento de datos.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das indemnizacións reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-Facúltase o director xeral de Estruturas e Infraestruturas Agrarias para ditar cantas instrucións considere necesarias para o desenvolvemento e execución do disposto nesta orde.
Segunda.-Esta orde entrará en vigor o mesmo día ao da súa publicación no Diario Oficial de Galicia.
Santiago de Compostela, 12 de decembro de 2007.
Alfredo Suárez Canal
Conselleiro do Medio Rural
Ver referencia pdf "24100D014P026.PDF"
Ver referencia pdf "24100D015P034.PDF"